CELEX: 62020TN0127
Language: hr
Date: 2020-02-27 00:00:00
Title: Predmet T-127/20: Tužba podnesena 27. veljače 2020. – Francuska protiv ECHA-e

8.6.2020   
            
            
               HR
            
            
               Službeni list Europske unije
            
            
               C 191/20
            
         
      Tužba podnesena 27. veljače 2020. – Francuska protiv ECHA-e
      (Predmet T-127/20)
      (2020/C 191/27)
      Jezik postupka: francuski
      
         Stranke
      
      
         Tužitelj: Francuska Republika (zastupnici: A.-L. Desjonquères i E. Leclerc, agenti)
      
         Tuženik: Europska agencija za kemikalije
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi odluku žalbene komisije Europske agencije za kemikalije (ECHA) od 17. prosinca 2019. u spojenim predmetima A-003-2018, A-004-2018 i A-005-2018, kojom se poništavaju tri ECHA-ine odluke od 21. prosinca 2017. o ocjeni tvari za aluminijev klorid, bazični aluminijev klorid i aluminijev sulfat;
               
            
                  —
               
               
                  naloži ECHA-i snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga, koji se temelje na pogrešci koja se tiče prava.
      
                  1.
               
               
                  Prvim tužbenim razlogom tužitelj smatra da je žalbena komisija počinila pogrešku koja se tiče prava odlučivši, u pobijanoj odluci, da je ECHA trebala uzeti u obzir studiju Schönholzer (1997), iako joj ta studija nije bila dostavljena tijekom postupka ocjenjivanja. S tim u vezi, tužitelj ističe sljedeće prigovore:
                  
                              —
                           
                           
                              kao prvo, povreda članka 47. stavka 1. Uredbe (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ, (SL 2006., L 396, str. 1.) (SL, posebno izdanje na hrvatskom jeziku, poglavlje 13., svezak 23., str. 3. i ispravak SL 2017., L 135, str. 46.);
                           
                        
                              —
                           
                           
                              kao drugo, povreda obveze proizvođača i uvoznika kemijskih tvari da pruže sve relevantne i dostupne informacije o opasnostima tvari što je jedna od glavnih smjernica sustava zaštite uspostavljenog tom uredbom;
                           
                        
                              —
                           
                           
                              kao treće, provedba neodgovarajuće razine kontrole triju ECHA-inih odluka u pogledu ocjene predmetnih tvari.
                           
                        
            
                  2.
               
               
                  Drugi tužbeni razlog temelji se na tužiteljevoj tvrdnji da je žalbena komisija počinila pogrešku koja se tiče prava pozivajući se u pobijanoj odluci na pogrešno tumačenje sudske prakse Općeg suda Europske unije prema kojem, kako bi dokazala da je zahtjev za dodatnim informacijama o tvari neophodan, ECHA treba između ostalog dokazati da postoji realna mogućnost da traženi podaci omogućuju poduzimanje poboljšanih mjera upravljanja rizikom.